Virallinen lehti nro C 362 , 02/12/1996 s. 0145



A4-0339/96 Päätöslauselma sulautumien valvonnasta yhteisössä: komission vihreä kirja sulautuma-asetuksen tarkistamisesta (KOM(96)0019 - C4-0106/96) Euroopan parlamentti, joka - ottaa huomioon vihreän kirjan sulautuma-asetuksen tarkistamisesta (KOM(96)0019 - C4-0106/96), - ottaa huomioon komission tiedonannon neuvostolle ja Euroopan parlamentille sulautuma-asetuksen tarkistamisesta (KOM(96)0313 - C4-0536/96), - ottaa huomioon 24. tammikuuta 1991, 16. maaliskuuta 1995 ja 14. helmikuuta 1996 antamansa päätöslauselmat komission kilpailupolitiikkaa koskevista kertomuksista ((EYVL C 48, 25.2.1991, s. 168; EYVL C 89, 10.4.1995, s. 146 ja EYVL C 65, 4.3.1996, s. 90)) sekä 10. lokakuuta 1991 antamansa päätöslauselman «de Haviland» -tapauksesta ((EYVL C 280, 28.10.1991, s. 140)), - ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön sekä oikeusasioita ja kansalaisten oikeuksia käsittelevän valiokunnan lausunnon (A4-0339/96), A. katsoo, että kilpailupolitiikan ja sen välineiden on edesautettava kasvua, kilpailukykyä, työllisyyttä sekä taloudellista ja sosiaalista yhteenkuuluvuutta, B. on näin ollen vakuuttunut siitä, että kilpailupolitiikkaa ei voida tarkastella erillisenä yhteisön muista huomattavista poliittisista tavoitteista, erityisesti yhteisön teollisuuden kilpailukyvyn lisäämisen tavoitteesta, mikä edellyttää kansallisen lähestymistavan sijaan Euroopan tason päätöksentekovaltuuksia, C. ottaa huomioon, että huomattava määrä keskittymiä, joilla on huomattavia rajat ylittäviä vaikutuksia, jää nykyisellään sovellettavien liikevaihdon raja-arvojen alapuolelle, mikä heikentää sulautuma-asetuksen tavoitteiden toteutumista, D. keskittymillä, joilla on rajat ylittäviä vaikutuksia, mutta jotka jäävät raja-arvojen alapuolelle, voi olla hallitseva markkina-asema, jolloin ne ovat haitallisia kilpailulle ja täten häiritsevät yhtenäismarkkinoiden toimintaa, E. ottaa huomioon, että raja-arvot ylittävillä yrityskeskittymillä, jotka saavat yli kaksi kolmasosaa liikevaihdostaan yhdestä ja samasta jäsenvaltiosta, voi olla huomattavia rajat ylittäviä vaikutuksia, minkä vuoksi tämä sääntö on epätyydyttävä yhdentymisen ja kilpailupolitiikan kannalta, F. katsoo, että kansallisten valvontajärjestelmien lisääntyminen on saanut aikaan tilanteen, jossa keskittymät, jotka jäävät raja-arvojen alapuolelle ja jotka joutuvat useiden kansallisten viranomaisten tutkittaviksi, lisäävät vaivannäköä, kustannuksia ja yritysten oikeudellista epävarmuutta ja tilanne saattaa johtaa ristiriitaisiin päätöksiin, G. katsoo, että eron tekeminen yhteistoiminnallisten yhteisyritysten ja keskittymäyhteisyritysten välille ja niiden käsitteleminen erillisissä järjestelmissä on kyseenalaista kilpailupoliittiset näkökohdat huomioon ottaen ja siitä olisi näin ollen luovuttava, H. katsoo, että muutettu 9 ja 22 artikla, jotka koskevat siirtämistä jäsenvaltioiden käsiteltäväksi, tarjoavat riittävästi liikkumavaraa tapausten jakamiselle komission ja jäsenvaltioiden kesken siten, että menettelyitä yksinkertaistetaan ja otetaan huomioon toissijaisuusperiaate, I. ottaa huomioon, että lukuisat jäsenvaltiot suhtautuvat epäillen sulautuma- asetuksen tarkistamiseen, erityisesti raja-arvojen alentamisen osalta; 1. Pahoittelee, että sitä ei ole kuultu sulautuma-asetuksen olennaisiin säädöksiin tehtävistä tarkistuksista, toisin sanoen niistä, jotka koskevat raja-arvojen alentamista ja järjestelyä moninkertaisia kansallisia ilmoituksia varten; 2. Kannattaa raja-arvojen, jotka määrittävät komission toimivallan kilpailuviranomaisena, alentamista huomattavasti; kannattaa koko maailmasta kertyneen kokonaisliikevaihdon laskemista 2 miljardiin ecuun ja yhteisön alueelta kertyneen kokonaisliikevaihdon laskemista 100 miljoonaan ecuun; kehottaa neuvostoa hyväksymään ainakin nyt ehdotetun koko maailmasta kertyneen 3 miljardin ecun kokonaisliikevaihdon ja yhteisön alueelta kertyneen 150 miljoonan ecun kokonaisliikevaihdon; 3. Kannattaa raja-arvojen laskemista 2 miljardiin tai 100 miljoonaan ecuun, jos keskittymän katsotaan edellyttävän tutkintaa vähintään kolmessa kansallisessa sulautumien valvontaa koskevassa menettelyssä; 4. Pyytää, että tulevaisuudessa sulautuma-asetus kattaa kaikki pysyvästi kaiken itsenäiselle taloudelliselle yksikölle kuuluvan toiminnan hoitavat yhteisyritykset; 5. Kehottaa komissiota tarkastelemaan raja-arvoja kriittisesti ja jättämään tarvittaessa ehdotuksia niiden sopeuttamisesta; 6. Kehottaa komissiota myös tarkastelemaan kahden kolmasosan sääntöä kriittisesti ja sisällyttämään yksityiskohtaisia arvioita sen vaikutuksista yhteen sen seuraavista kilpailupolitiikkaa koskevista kertomuksista; 7. Kehottaa puhemiestään välittämään tämän päätöslauselman komissiolle ja neuvostolle.